Pääsiäinen oli ja meni, arki on palannut uomiinsa. Joitakin se ahdistaa, toisille se taas on helpotus. Suurimmalle osalle se vaan kuuluu asiaan sitä sen kummemmin miettimättä. Elämän ilon aiheet ja jokapäiväinen vääntö eivät tunnu katsovan kirkkovuosikalenteria.

Arjen haasteita selättämään on kirjoitettu runsaasti itseapukirjoja. Uutena rinnalle ovat nousseet videot ja podcastit. Aiheet sävyttyvät aikansa kulttuurisia ilmiöitä vastaaviksi, mutta perusidea on sama: näin voitat elämäsi haasteet ja saavutat onnellisuuden.

Teatteriohjaaja Jouko Turkan kerrotaan nimenneen Raamatun mielikirjakseen, koska se kertoo millainen ihminen on. Tarinat Raamatun henkilöistähän eivät ole kertomuksia elämänsä onnistujista ja ruusuillatanssijoista, pikemminkin päinvastoin. Raamattu on täynnä kertomuksia toinen toistaan suuremmista mokailijoista ja epäilijöistä. Jopa ne kovimmat tyypit tekivät mitä idioottimaisimman kuuloisia ratkaisuja. Niin ironista kuin se onkin, samoja joita teemme itsekin.

Nyt kahden viimeisen pyhän kirkollisina teemoina ovat olleet kertomukset siitä, kuinka kuolleista herännyt Jeesus kohtasi hänelle elämänsä aikana tutuiksi tulleita ihmisiä. Jos heidänkin oli vaikea edes tunnistaa Jeesusta saati uskoa kuulemaansa näkemättä, niin kuinka paljon vaikeampaa se onkaan meille.

Sen lisäksi että Raamattu kertoo ihmisestä, kertoo se ennen kaikkea Jumalasta. Se kertoo, kuinka Jumala on luvannut olla mukana kaikissa arjen haasteissamme ja ongelmissamme. Ei suinkaan poistaa niitä, vaan auttaa meitä luovimaan eteenpäin, jokainen omanlaisissa tilanteissamme. Sen täydellisen onnellisuuden ajan luvataan koittavan vasta myöhemmin.

Mika Sagulin